শেয়ার বাজারে ষাঁড়ের দৌড়, সেনসেক্স, নিফটির আবার উত্থান

ওয়েবডেস্ক: চীন (China) ও আমেরিকার (US) শুল্ক যুদ্ধ (Tarrif War) চরমে। দুই দেশই পরস্পরের পণ্যে চড়া হারে শুল্ক চাপিয়েছে। চীন নতুন করে হুঁশিয়ারি দিয়েছে। তবে সে আঁচ ভারতের বাজারে (Indian Market) প্রভাব ফেলতি পারেনি। বলা যেতে পারে ষাঁড়ের দখলে ভারতের বাজার। বিদেশি ফাটকা পুঁজির জেরে দৌড়ল শেয়ার বাজার। ভারতের শেয়ার বাজারে বড় উত্থান। সোমবার সেনসেক্স উঠল ৮৫৫ পয়েন্ট বা ১.০৯ শতাংশ। এদিন সেনসেক্স থেমেছে ৭৯ হাজার ৪০৮.৫০ পয়েন্টে। নিফটি-র উত্থান ২৯৫ পয়েন্ট বা ১.২৪ শতাংশ। নিফটি থেমেছে ২৪ হাজার ১২৫.৫৫ পয়েন্টে। এদিন বাজার খোলার শুরু থেকেই সেনসেক্স ও নিফটির উত্থান দেখা যায়।

আগের সপ্তাহে সোম থেকে বৃহস্পতি, চার দিনে সেনসেক্স উঠেছিল ৪,৭০৬ পয়েন্ট। এদিন বৃদ্ধির পরে পাঁচ দিনে সেনসেক্স বাড়ল প্রায় সাড়ে পাঁচ হাজার পয়েন্ট। বিদেশি ফাটকা পুঁজি ভারতে ঢুকতে শুরু করেছে। তবে ঘনাচ্ছে আশঙ্কার মেঘও। চিন্তাও বাড়ছে বিদেশি ফাটকা পুঁজি নিয়েও। ফাটকা পুঁজি হঠাৎ বেরোলে দালাল স্ট্রিটে হতে পারে বড় পতন।

আরও পড়ুন: ভারতে ভ্যান্স, তখনই মার্কিন সফরে নির্মলা সীতারামন, যাবেন পেরুতেও

আমেরিকার প্রেসিডেন্ট ডোনাল্ড ট্রাম্প ৭৫টি দেশের উপর চড়া শুল্ক চাপিয়েছিলেন। তারপরই বিশ্ব বাজারে অস্থরিতা বেড়েছিল। চড়া শুল্ক স্থগিত করার ঘোষণার পরই ভারতের শেয়ার বাজারে উত্থান লক্ষ্য করা যাচ্ছে। তবে এর সঙ্গে আমেরিকার ডলারের দাম কমাও গুরুত্বপূর্ণ। ভারতে খুচরো বাজারে মুদ্রাস্ফীতি সাড়ে ৫ বছরে সবচেয়ে কম হয়েছে গত মার্চে। তাও শেয়ারবাজারকে চাঙ্গা করেছে।